Man sterf ná honde hom glo verskeur(Foto: SA Police Service/Twitter) Die liggaam van ŉ 48-jarige man is in ŉ straat in Port Elizabeth ontdek nadat honde hom glo daar verskeur het. Kapt. Sandra Janse van Rensburg, polisiewoordvoerder, het gesê die polisie is vanoggend omstreeks 07:00 na Armstrongstraat in Malabar ontbied nadat ŉ verbyganger die liggaam van Melvin Stuurman opgemerk het. Janse van Rensburg het gesê Stuurman het verskeie bytplekke aan sy gesig gehad. “In hierdie stadium is die omstandighede rakende die aanval en sy gevolglike dood nog onduidelik.” Terwyl die polisie die toneel gefynkam het, het hulle ook inligting opgevolg oor ŉ vrou wat nie ver van die toneel af nie besig was om honde te was en is daarheen. “Die hulp van die Port Elizabethse Bond teen Wreedheid teenoor Diere is ingeroep en die drie Amerikaanse veghonde op die perseel is verwyder hangende die ondersoek,” het Janse van Rensburg gesê. ŉ Nadoodse ondersoek moet nog die presiese oorsaak van Stuurman se dood bepaal.